ประกาศกระทรวงการคลัง เรื่อง การกู้เงินเพื่อนำส่งเข้ากองทุนส่งเสริมการประกันภัยพิบัติ ในปีงบประมาณ พ.ศ. 2556 ครั้งที่ 1
ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อนำส่งเข้ากองทุนส่งเสริมการประกันภัยพิบัติ
ในปีงบประมาณ
พ.ศ. ๒๕๕๖ ครั้งที่ ๑[๑]
 

เพื่อให้เป็นไปตามความในมาตรา ๑๗
แห่งพระราชกำหนดกองทุนส่งเสริมการประกันภัยพิบัติ พ.ศ. ๒๕๕๕ และมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง ขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี เมื่อวันที่ ๙ ตุลาคม
๒๕๕๕ ได้ดำเนินการกู้เงินตามความในมาตรา ๑๓
แห่งพระราชกำหนดกองทุนส่งเสริมการประกันภัยพิบัติ พ.ศ. ๒๕๕๕
โดยมีรายละเอียดและเงื่อนไข ดังต่อไปนี้

๑. ผู้ให้กู้ : ธนาคารกรุงไทย จำกัด (มหาชน)
๒. วัตถุประสงค์ในการกู้ :
เพื่อนำเงินส่งเข้ากองทุนส่งเสริมการประกันภัยพิบัติ
๓. รายละเอียดเงื่อนไข :
๓.๑ ระยะเวลากู้เงิน ๒ ปี นับตั้งแต่วันที่ ๙ พฤศจิกายน ๒๕๕๕
เป็นต้นไป
๓.๒ วงเงินกู้ จำนวน ๒,๕๐๐,๐๐๐,๐๐๐ บาท (สองพันห้าร้อยล้านบาทถ้วน)
กระทรวงการคลังจะเบิกเงินกู้เป็นงวด ๆ
โดยจะทยอยเบิกเงินกู้แต่ละครั้งไม่ต่ำกว่า ๕,๐๐๐,๐๐๐ บาท (ห้าล้านบาทถ้วน)
และจะแจ้งผู้ให้กู้ทราบเป็นหนังสือก่อนการเบิกเงินกู้แต่ละงวดไม่น้อยกว่า ๒
วันทำการ
กระทรวงการคลังจะเบิกรับเงินกู้ตั้งแต่วันที่ ๙ พฤศจิกายน ๒๕๕๕
และจะเบิกเงินกู้ให้เสร็จสิ้นภายในวันที่ ๙ พฤศจิกายน ๒๕๕๖
ในกรณีที่กระทรวงการคลังไม่เบิกเงินกู้ให้ครบตามวงเงินกู้ภายในระยะเวลาที่กำหนดไว้ให้ถือว่ากระทรวงการคลังเป็นหนี้ผู้ให้กู้เพียงจำนวนที่เบิกรับไปแล้วเท่านั้น
๓.๓ อัตราดอกเบี้ยคงที่เท่ากับอัตราร้อยละ ๒.๙๙ ต่อปี
๓.๔ การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ทุกงวด ๖ เดือน
ในวันที่ ๙ พฤษภาคม และวันที่ ๙ พฤศจิกายน ของทุกปี
โดยจะชำระดอกเบี้ยงวดแรกในวันที่ ๙ พฤษภาคม ๒๕๕๖ และชำระดอกเบี้ยงวดสุดท้ายพร้อมต้นเงินกู้
ณ วันสิ้นสุดสัญญาเงินกู้
๓.๕ การชำระต้นเงิน
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้เงิน คือวันที่ ๙ พฤศจิกายน ๒๕๕๗
๓.๖ การชำระหนี้ก่อนกำหนด
กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
โดยกระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๗
หากวันครบกำหนดชำระต้นเงินกู้และดอกเบี้ยคราวใดตรงกับวันหยุดราชการหรือวันหยุดตามประกาศธนาคารแห่งประเทศไทย
กระทรวงการคลังจะชำระหนี้ในวันเปิดทำการถัดไปโดยไม่นับวันหยุดราชการหรือวันหยุดตามประกาศธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยในงวดที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงก่อนวันชำระหนี้
๓.๘ ไม่มีค่าธรรมเนียมและค่าใช้จ่ายใดๆ


ประกาศ
ณ วันที่ ๙ พฤศจิกายน พ.ศ. ๒๕๕๕
สุภา ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง










ปริยานุช/ผู้จัดทำ
๒๐ ธันวาคม
๒๕๕๕

ณัฐพร/ผู้ตรวจ
๒๐ ธันวาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๘๙ ง/หน้า ๒๘/๑๘ ธันวาคม ๒๕๕๕